Դիտարկմանը, թե նույնը վերաբերվում է նաեւ Արայիկ Հարությունյանի՞ն, Բադասյանը արձագանքեց. «Մենք չգիտենք՝ Արայիկ Հարությունյանը մասնակցելու է, թե` ոչ: Մենք նրա համար ենք պայքարում, որ Բակո Սահակյանը հրաժարական տա, որովհետեւ եթե այսպես շարունակվի, ոչ թե ընտրություն է լինելու, այլ՝ նշանակում: Այդպես նախագահ են նշանակվել Ռոբերտ Քոչարյանը, Արկադի Ղուկասյանը, Բակո Սահակյանը»: Բադասյանը, որպես ԱՀ ապագա նախագահ տեսնում է միայն իրենց նախաձեռնության խմբի թեկնածուին, քանի որ տարիներ շարունակ իրենք պայքարել են եւ իշխանությունների թերությունները նշել են: Հարցին՝ արդյո՞ք այդքան մեծ աջակիցների թիվ ունեն, Բադասյանը պատասխանեց. «Ես կարծում եմ՝ այո, եւ դա առաջիկա ընտրություններում կտեսնենք: Իսկ եթե միջնորդություններ եւ կոպիտ ընտրակեղծիքներ լինեն, իհարկե, արդար ընտրություններ սպասել անհնարին է»: